Φερνάντο Βαρέλα

Ο **Φερνάντο Λόπεζ ντος Σάντος Βαρέλα** (γεννημένος στις 26 Νοεμβρίου 1987) είναι ένας πρώην επαγγελματίας ποδοσφαιριστής από το Πράσινο Ακρωτήρι που αγωνίστηκε για την ομάδα του ΠΑΟΚ, αλλά και για την εθνική ομάδα της χώρας του ως κεντρικός αμυντικός.

## Καριέρα

### Πορτογαλία
Γεννημένος στην Πορτογαλία, ο Βαρέλα άρχισε να παίζει επαγγελματικά με τηνΕστορίλ στη δεύτερη κατηγορία. Ωστόσο, έφυγε ως δανεικός στη Ρίο Μάιορ, ομάδα κατώτερης κατηγορίας. Τον Ιανουάριο του 2009 μετακόμισε στην Τροφένσε, που αγωνιζόταν για πρώτη φορά στην πρώτη κατηγορία. Κατάφερε να γίνει βασικό μέλος, αλλά η ομάδα του υποβιβάστηκε.

Το καλοκαίρι του 2011, μετά από δύο επιπλέον σεζόν με την Τροφένσε, ο Βαρέλα υπέγραψε για την Φεϊρένσε, που επέστρεψε στο κορυφαίο επίπεδο μετά από 22 χρόνια απουσίας. Την επόμενη σεζόν έπαιξε σε όλα τα παιχνίδια πρωταθλήματος ως βασικός. Στις 28 Ιανουαρίου 2012, σε αγώνα εναντίον της Μπενφίκας, σκόραρε μία φορά υπέρ της ομάδας του και μία κατά, διαπράττοντας και ένα πέναλτι για να χάσει η ομάδα του με 2-1.

### Ρουμανία
Στις 29 Μαΐου 2012, ο Βαρέλα υπέγραψε τριετές συμβόλαιο με τη ρουμανική ομάδα Βασλούι. Στις 3 Σεπτεμβρίου του επόμενου έτους, εντάχθηκε στη Στεάουα, με τη Βασλούι να βάζει στα ταμία της ένα ποσό της τάξεως των 1,25 εκατομμυρίων €.

Στο τέλος της σεζόν 2014-15, η Μάλαγα έδειξε ενδιαφέρον για την απόκτηση του, αλλά η Στεάουα απέρριψε την προσφορά των 6 εκατομμυρίων €. Εμφανίστηκε σε 47 παιχνίδια σε όλες τις διοργανώσεις, σε μία πολύ επιτυχημένη σεζόν για την ομάδα του. 

Το πέρασμά του από την Στεάουα θεωρείται πετυχημένο, καθώς με την ομάδα από την Ρουμανία πανηγύρισε 2 πρωταθλήματα, 1 κύπελλο και 2 σούπερ καπ Ρουμανίας. 

### Ελλάδα
Από τις αρχές του καλοκαιριού του 2016, ο Βαρέλα ενδιέφερε τον ΠΑΟΚ, που προσπαθούσε να βρει τη χρυσή τομή με τον πρόεδρο της Στεάουα, με την οποία ο παίκτης διατηρούσε συμβόλαιο. Οι φήμες ήταν πολλές, είτε για τα λεφτά που ζητούσε ο Μπεκάλι (πρόεδρος της Στεάουα), είτε για έμψυχα ανταλλάγματα, όπως τη μεταγραφή του Χατζηισαΐα από τον ΠΑΟΚ στη ρουμανική ομάδα. Τελικά, στις 23 Ιουλίου του 2016, ο Βαρέλα, που είχε λιγότερο από 6 μήνες στο συμβόλαιό του με την Στεάουα, συμφώνησε σε συμβόλαιο τριών χρόνων με τονΠΑΟΚ, που δαπάνησε 1,4 εκατομμύρια ευρώ για να τον κάνει δικό του. Από την αρχή της σεζόν κέρδισε τη φανέλα του βασικού, πραγματοποιώντας ικανοποιητικές εμφανίσεις. Την ίδια χρονιά ο ΠΑΟΚ κατάφερε να κατακτήσει το Κύπελλο Ελλάδος επικρατώντας στον τελικό της ΑΕΚ με 2-1, ενώ ο ίδιος ήταν βασικός σε όλο τον αγώνα. Έτσι, ο Βαρέλα, στην πρώτη του χρονιά στην ομάδα της Θεσσαλονίκης, πανηγύρισε το τρόπαιο. 

Την επόμενη χρονιά, πραγματοποίησε εξαιρετικές εμφανίσεις με την ομάδα του ΠΑΟΚ, ενώ έφτασε ξανά στην κατάκτηση του Κυπέλλου. Στον τελικό, που πραγματοποιήθηκε στο ΟΑΚΑ, ο ΠΑΟΚ αντιμετώπισε ξανά την ΑΕΚ, νικώντας αυτήν τη φορά με 2-0. Ο Βαρέλα αγωνίστηκε σε όλη τη διάρκεια του αγώνα, ενώ αποβλήθηκε με απευθείας κόκκινη κάρτα στο 94', ελάχιστα λεπτά πριν λήξει ο τελικός, λόγο διαπληκτισμού με τον πάγκο της ΑΕΚ. Αυτός, ήταν ο δεύτερος τίτλος του με την ομάδα της Θεσσαλονίκης.

Την επόμενη χρονιά, αποτέλεσε ξανά, για τρίτη χρονιά, τη σταθερή επιλογή για το κέντρο της άμυνας του ΠΑΟΚ, μαζί με τον Χοσέ Άνχελ Κρέσπο. Στο φινάλε της σεζόν στέφθηκε πρωταθλητής Ελλάδος για το 2018-19, ενώ μία εβδομάδα αργότερα στέφθηκε και κυπελλούχος, κάνοντας το νταμπλ με την ομάδα του ΠΑΟΚ. Στον τελικό ήρθε ξανά αντιμέτωπος με την ΑΕΚ, για τρίτη συνεχόμενη σεζόν. Ο ΠΑΟΚ επικράτησε με 1-0 χάρη σε γκολ του Άγγλου επιθετικού Τσούμπα Ακπόμ στις καθυστερήσεις του πρώτου ημιχρόνου, ενώ ο Βαρέλα αγωνίστηκε σε όλο τον αγώνα παρά τον τραυματισμό που υπέστη στο χέρι, ύστερα από χτύπημα που δέχθηκε από τον παίκτη της ΑΕΚ, Μάρκο Λιβάγια, στα μέσα του πρώτου ημιχρόνου. Με τη λήξη των εγχώριων ποδοσφαιρικών διοργανώσεων, ανανέωσε το συμβόλαιό του με την ομάδα του ΠΑΟΚ μέχρι το καλοκαίρι του 2022.

Για το 2019-2020 αποτέλεσε ξανά έναν από τους βασικούς παίκτες της ομάδας της Θεσσαλονίκης, χωρίς ωστόσο να φτάσει στην κατάκτηση κάποιου τίτλου. Το 2020-2021, ήταν, για ακόμη μία χρονιά, βασικό στέλεχος της ομάδος καθ' όλη τη διάρκεια της σεζόν. Στο φινάλε της χρονιάς, στέφθηκε κυπελλούχος Ελλάδας για τέταρτη φορά με τη φανέλα του ΠΑΟΚ. Στον τελικό της 22 Μαΐου, ο ΠΑΟΚ ήρθε αντιμέτωπος με τον ΟΣΦΠ, με τον Δικέφαλο του Βορρά να επικρατεί με σκορ 2-1. Ο Βαρέλα, για ακόμη έναν τελικό, αποτέλεσε έναν από τους βασικούς κεντρικούς αμυντικούς της ομάδας. Με αυτόν τον τίτλο, ο ίδιος αλλά και ο έτερος αμυντικός του ΠΑΟΚ, Χοσέ Άνχελ Κρέσπο, έγιναν οι δύο παίκτες του ΠΑΟΚ με τους περισσότερους τίτλους στην ιστορία της ομάδας, ένα επίτευγμα που λίγα χρόνια μετά, κατάφερε και ο Αντελίνο Βιεϊρίνια.

Στην ομάδα της Θεσσαλονίκης, έμεινε για έναν ακόμη χρόνο. Στην τελευταία του χρονιά στην ομάδα ταλαιπωρήθηκε από τραυματισμούς και ο χρόνος συμμετοχής του ήταν μειωμένος, σε σχέση με τις προηγούμενες σεζόν. Με την λήξη του συμβολαίου του το 2022, αποχώρησε από τον σύλλογο. Συνολικά, με την φανέλα του ΠΑΟΚ αγωνίστηκε σε 214 αγώνες σε όλες τις διοργανώσεις, πετυχαίνοντας 9 γκολ και προσφέροντας 6 ασίστ. 

### Πορτογαλία
Με την αποχώρησή του από την ομάδα του ΠΑΟΚ, ο Βαρέλα υπέγραψε στην πορτογαλική ομάδα Κάζα Πία, που αγωνιζόταν στην πρώτη κατηγορία, επιστρέφοντας στην χώρα όπου ξεκίνησε το ποδόσφαιρο. Για τα επόμενα δύο χρόνια, αποτέλεσε μία από τις πρώτες επιλογές για την ενδεκάδα της ομάδας. Το καλοκαίρι του 2024 πήρε μεταγραφή για την ομάδα της Αλβέρκα που αγωνιζόταν στην δεύτερη κατηγορία της Πορτογαλίας. Το καλοκαίρι του 2025, σε ηλικία 38 ετών, έλαβε την απόφαση να σταματήσει το ποδόσφαιρο.

## Διεθνής καριέρα
[αριστερά|μικρογραφία|246x246εσ|Ο Βαρέλα σε δράση για το [Εθνική Πράσινου Ακρωτηρίου (ποδόσφαιρο ανδρών)|Πράσινο Ακρωτήριο το 2013]]
Παρά το γεγονός ότι γεννήθηκε στη Πορτογαλία, ο Βαρέλα επέλεξε να εκπροσωπήσει το Πράσινο Ακρωτήρι σε διεθνές επίπεδο, με το ντεμπούτο του να έρχεται το 2008. Στις 24 Μαΐου 2010, εμφανίστηκε ενάντια στηνΠορτογαλία, που προετοιμαζόταν για το Παγκόσμιο Κύπελλο στη Νότια Αφρική με την ομάδα του να αποσπάει ισοπαλία με σκορ 0-0.

Οι Μπλε Καρχαρίες αποκλείστηκαν από το Παγκόσμιο Κύπελλο του 2014, όταν αποκαλύφθηκε ότι ο Βαρέλα είχε παίξει σε αγώνα ενάντια στην Τυνησία, παρά το ότι δεν συμπλήρωσε την τιμωρία του των τεσσάρων παιχνιδιών, για τηνκόκκινη κάρτα που είχε λάβει ενάντια στην Ισημερινή Γουινέα στις 24 Μαρτίου 2013. Αυτό το παιχνίδι αργότερα κατέστη άκυρο από τη FIFA ως αποτέλεσμα της συμμετοχής παίκτη της Ισημερινής Γουινέας που δεν είχε δικαίωμα συμμετοχής, αλλά και πάλι, η κάρτα του Βαρέλα σημειώθηκε.

Το φθινόπωρο του 2019 πήρε την απόφαση να αποσυρθεί από την εθνική ομάδα.

### Διεθνή γκολ

## Τίτλοι

### <font style="background-color: rgb(254, 252, 224);">Συλλογικοί</font>
; Στεάουα Βουκουρεστίου
* Πρωτάθλημα ποδοσφαίρου Ρουμανίας: **2** (2013-14), (2014-15)
* Ρουμανικό Κύπελλο: **1** (2014-15)
* Cupa Ligii: **2** (2014-15), (2015-16)
; ΠΑΟΚ
* Κύπελλο Ελλάδος: **4** (2016-2017), (2017-2018), (2018-2019), (2020-21)
* Πρωτάθλημα Ελλάδας: **1** (2018-2019)

### Προσωπικοί
* Ξένος παίκτης της χρονιάς στη Ρουμανία (Ξένος MVP της σεζόν): 2015
* Πρωτάθλημα Ελλάδας καλύτερη ομάδα της χρονιάς: (2018-2019)

## Παραπομπές



## Εξωτερικοί σύνδεσμοι
* http://www.footballzz.co.uk/jogador.php?id=76645 
* http://www.foradejogo.net/player.php?player=198711260001&language=2 
* RomanianSoccer προφίλ και στατιστικά
* http://www.national-football-teams.com/player/26089.html
* FIFA competition record

Κατηγορία:Ποδοσφαιριστές Εθνικής Πράσινου Ακρωτηρίου
Κατηγορία:Καποβερντιανοί ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές ΣΝ Φεϊρένσε
Κατηγορία:Ποδοσφαιριστές ΚΝ Τροφένσε
Κατηγορία:Ποδοσφαιριστές Στεάουα Βουκουρεστίου
Κατηγορία:Ποδοσφαιριστές ΦΚ Βασλούι
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Πριμέιρα Λίγκα
Κατηγορία:Ποδοσφαιριστές Σεγκούντα Λίγκα
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Λίγκα 1 (Ρουμανία)
Κατηγορία:Ποδοσφαιριστές ΓΝ Εστορίλ Πράια
Κατηγορία:Ξένοι ποδοσφαιριστές στη Ρουμανία